## El secretari autonòmic d'Innovació assegura que la intel·ligència artificial és clau per a aconseguir la simplificació administrativa

*** Innovació impulsa la intel·ligència artificial en l'Administració per a potenciar la seguretat jurídica i la confiança ciutadana**

El secretari autonòmic d'Innovació, Jerónimo Mora, ha advocat pel desenvolupament d'una estratègia d'intel·ligència artificial (IA) aplicada a l'Administració valenciana que tinga com a eix fonamental “garantir la seguretat jurídica per a les empreses desenvolupadores i la confiança de la ciutadania en l'ús de les noves tecnologies habilitadores, de manera que s'assegure el respecte als drets individuals de les persones en la seua interacció amb l'Administració”.

Per a aconseguir este propòsit, Jerónimo Mora ha explicat que “hem d'entendre-la com un instrument aliat de l'Administració, i no com una amenaça”. Així s'ha pronunciat el secretari autonòmic en el fòrum sobre intel·ligència artificial organitzat per *La Razón,* on representants públics han debatut sobre els reptes i oportunitats que esta tecnologia oferix en la gestió pública.

En eixe sentit, ha incidit el secretari autonòmic, “la intel·ligència artificial és clau per a aconseguir un objectiu fonamental per a este Govern: la simplificació administrativa”. L'ús de tecnologies habilitadores en l'Administració ha d'orientar-se a facilitar el treball dels empleats públics, ajudant-los en la presa de decisions, eliminant tasques rutinàries i maximitzant l'eficiència, alhora que es millore la interacció de la ciutadania amb l'Administració i es faciliten els procediments.

Mora també ha destacat l'aposta de la Conselleria d'Innovació, Indústria, Comerç i Turisme per la compra pública innovadora (CPI) com un instrument que promou el desenvolupament de solucions innovadores per part d'empreses i *startups* per a ser adquirides, posteriorment, per la mateixa Administració, “amb la qual cosa aconseguim un doble efecte: la millora en els processos i servicis públics i, alhora fomentem el teixit empresarial d'alt valor afegit, creant productes innovadors que solucionen problemes concrets i que poden ser replicats en altres administracions i empreses”.

A més, Jerónimo Mora ha assenyalat la importància d'incentivar el desenvolupament de la innovació i l'ús de la intel·ligència artificial en les empreses valencianes: “Comptem amb diversos programes de concurrència competitiva que posen el focus a fomentar la investigació i innovació per a crear solucions tangibles en tecnologies habilitadores que oferisquen un valor afegit a les empreses en col·laboració amb centres d'investigació, universitats i instituts tecnològics”.

Finalment, Mora també ha subratllat que en els pressupostos d'enguany s'ha incorporat una línia específica d'ajudes, especialment perquè les micropymes puguen digitalitzar-se i millorar els seus productes i servicis, a través de la figura d'un agent innovador que els mostre els avantatges d'incorporar la innovació en el seu dia a dia, els acompanye en el procés i els aporte certitud en dimensionar les actuacions en funció de la situació concreta de cada una.

Fecha: 31/01/2024